b'\n_START_ARTICLE_\nAnna K\xc3\xbarnikova\n_START_SECTION_\nBiografia\n_START_PARAGRAPH_\nK\xc3\xbarnikova va n\xc3\xa9ixer el 7 de juny de 1981 a Moscou, Uni\xc3\xb3 Sovi\xc3\xa8tica, fill de Sergei K\xc3\xbarnikov, doctorat en Filosofia, professor de la Universitat de Cultura F\xc3\xadsica i Esport de Moscou i antic campi\xc3\xb3 de lluita grecoromana, i Alla, atleta russa. Va agafar la seva primera raqueta quan nom\xc3\xa9s tenia cinc anys. Va comen\xc3\xa7ar a jugar a tennis al Sokolniki Park de Moscou i m\xc3\xa9s tard va entrar a formar part del Club de Tennis Spartak, dirigit per Larissa Preobraschenskaia. El 1989, amb vuit anys, va comen\xc3\xa7ar a participar en torneigs juvenils i en aquests va captar l\'atenci\xc3\xb3 de diversos observadors. Amb deu anys, va signar un acord amb la prestigiosa acad\xc3\xa8mia de tennis Nick Bolletierri, per on ja hi havien passat jugadors com Andr\xc3\xa9 Agassi o Monica Seles i on m\xc3\xa9s tard hi aniria la tamb\xc3\xa9 russa Maria Xar\xc3\xa0pova. Al signar aquest acord, K\xc3\xbarnikova va haver d\'anar a viure als Estats Units, concretament a Bradenton, Florida. Malgrat que la transcripci\xc3\xb3 del seu cognom era K\xc3\xbarnikova, la fam\xc3\xadlia va decidir adaptar el cognom per Kournikova a causa de la grafia anglesa._NEWLINE_L\'any 1999 va comen\xc3\xa7ar una relaci\xc3\xb3 sentimental amb el jugador rus d\'hoquei sobre gel Serguei Fi\xc3\xb3dorov, que jugava en la lliga estatunidenca NHL. Alguns mesos despr\xc3\xa9s va apar\xc3\xa8ixer el rumor que K\xc3\xbarnikova s\'havia prom\xc3\xa8s amb el tamb\xc3\xa9 jugador d\'hoquei rus P\xc3\xa0vel Bur\xc3\xa9. K\xc3\xbarnikova tenia 18 anys en aquell moment, deu menys que Bur\xc3\xa9, per\xc3\xb2 la not\xc3\xadcia va causar impacte en el seu pa\xc3\xads i molts mitjans del cor russos els van comen\xc3\xa7ar seguir insistentment. Ambd\xc3\xb3s van negar aquesta rumor en diverses ocasions, i fins i tot, Bur\xc3\xa9 va demandar alguns mitjans de comunicaci\xc3\xb3 per aquest rumor. Fedorov i K\xc3\xbarnikova es van casar l\'any 2001 a Moscou, per\xc3\xb2 dos anys despr\xc3\xa9s es van separar oficialment. A finals del 2001, va con\xc3\xa8ixer el cantant espanyol establert a Miami, Enrique Iglesias, quan va apar\xc3\xa8ixer en el videoclip del seu senzill "Escape", i van comen\xc3\xa7ar a sortir. Durant els anys successius van apar\xc3\xa8ixer nombrosos rumors sobre el seu casament en secret, per\xc3\xb2 cont\xc3\xadnuament van refusar la confirmaci\xc3\xb3 o denegaci\xc3\xb3 de la seva situaci\xc3\xb3 sentimental. Posteriorment, Iglesias va contribuir a nous rumors indicant en diverses entrevistes que s\'havien separat, llavors que s\'havien casat anteriorment, o tamb\xc3\xa9 que no tenien intenci\xc3\xb3 de casar-se mai. Actualment continuen junts i resideixen a Miami Beach, te\xc3\xb2ricament sense estar casats. El novembre de 2010 va aconseguir la nacionalitat estatunidenca junt amb el seu germ\xc3\xa0 Allan.\n_START_SECTION_\nInicis (1989\xe2\x88\x921997)\n_START_PARAGRAPH_\nEn arribar als Estats Units, K\xc3\xbarnikova va aconseguir resultats molt destacables en torneigs j\xc3\xbaniors, fins i tot esdevenint la tennista m\xc3\xa9s jove en guanyar el torneig Junior Orange Bowl, el m\xc3\xa9s important en categoria j\xc3\xbanior. L\'any 1994 fou convidada a participar en la fase pr\xc3\xa8via del torneig de Moscou, per\xc3\xb2 no aconsegu\xc3\xad arribar al quadre principal. Al mateix any (amb 14 anys) va debutar en l\'equip rus de la Copa Federaci\xc3\xb3 esdevenint la tennista m\xc3\xa9s jove en guanyar un partit en aquesta competici\xc3\xb3. El seg\xc3\xbcent any ja va debutar com a professional en el circuit ITF guanyant dos torneigs i a m\xc3\xa9s fou finalista en el torneig de Mouscou per\xc3\xb2 en el quadre de dobles junt a Aleksandra Olsza. L\'any 1996 estigu\xc3\xa9 sota les ordres del nou entrenador Ed Nagel i va participar en el seu primer Grand Slam arribant a quarta ronda del US Open, on va caure davant Steffi Graf, que fou la campiona. Aquest resultat la va catapultar fins al Top 100, concretament fins a la posici\xc3\xb3 69. Per la seva projecci\xc3\xb3 fou recompensada a participar en els Jocs Ol\xc3\xadmpics d\'Atlanta en individuals i dobles. A final de temporada fou guardonada amb el premi WTA Newcomer of the Year, que premia la millor tennista debutant de l\'any._NEWLINE_El 1997 va debutar caient a primera ronda de l\'Open d\'Austr\xc3\xa0lia davant Amanda Coetzer. Posteriorment fou semifinalista a Roma en dobles junt a Ielena L\xc3\xadkhovtseva. A Roland Garros va debutar arribant a tercera ronda fins a ser superada per Martina Hingis, n\xc3\xbamero 1 del r\xc3\xa0nquing individual. A Wimbledon va arribar fins a semifinals, tamb\xc3\xa9 contra Hingis, essent la segona tennista en l\'era Open en arribar a les semifinals en el seu any de debut, despr\xc3\xa9s que ho fes Chris Evert el 1972. Malauradament, aquesta tamb\xc3\xa9 va ser la seva millor participaci\xc3\xb3 en un Grand Slam en categoria individual. Al US Open nom\xc3\xa9s arrib\xc3\xa0 a segona ronda derrotada per Irina Sp\xc3\xaerlea. En categoria individual va escalar fins a la posici\xc3\xb3 32 mentre que en dobles fins a la 41 a final de temporada.\n_START_SECTION_\n\xc3\x88xits (1998\xe2\x88\x922000)\n_START_PARAGRAPH_\nEl 1998 va entrar per primer cop al Top 20 del r\xc3\xa0nquing WTA. A Par\xc3\xads i Linz va disputar dues finals de dobles consecutives amb Larisa Neiland com a parella, per\xc3\xb2 en ambdues van perdre. Al Miami va derrotar en quatre rondes consecutives a quatre jugadores situades al Top 10 del r\xc3\xa0nquing WTA, una gesta que cap altre jugadora ha aconseguit fins ara. En la seva primera final individual per\xc3\xb2, va perdre contra Venus Williams en tres sets. Dos mesos m\xc3\xa9s tard, va arribar a quarta ronda del Roland Garros superada per Jana Novotn\xc3\xa1, i a semifinals en dobles junt a Neiland. Poc despr\xc3\xa9s va v\xc3\xa8ncer a Steffi Graf en pista d\'herba, un fet que nom\xc3\xa9s van aconseguir dues jugadores en tota la d\xc3\xa8cada dels 90, per\xc3\xb2 tamb\xc3\xa9 es va lesionar i hagu\xc3\xa9 de retirar-se en el seg\xc3\xbcent partit. Despr\xc3\xa9s d\'aquesta vict\xc3\xb2ria va entrar per primer cop al Top 10 del r\xc3\xa0nquing WTA. Malgrat no superar la quarta ronda al US Open, es classific\xc3\xa0 per disputar la seva primera Copa Masters. Malauradament va perdre en primera ronda contra Monica Seles. Pr\xc3\xa8viament havia aconseguit el seu primer t\xc3\xadtol de dobles a T\xc3\xb2quio, precisament amb Seles com a parella. A final de temporada va acabar en tretzena posici\xc3\xb3 del r\xc3\xa0nquing en individuals i en desena posici\xc3\xb3 en el r\xc3\xa0nquing de dobles._NEWLINE_El 1999 va viure un dels seus millors anys. Inicialment arrib\xc3\xa0 a quarta ronda de l\'Open d\'Austr\xc3\xa0lia en perdre contra Mary Pierce, per\xc3\xb2 en dobles aconsegu\xc3\xad imposar-se en la final a Lindsay Davenport i Nataixa Zv\xc3\xa9reva fent parella amb Hingis i endur-se aix\xc3\xad el seu primer t\xc3\xadtol de Grand Slam. A Charleston va arribar a la seva segona final individual per\xc3\xb2 va caure precisament davant Hingis. A Ponte Vedra Beach fou semifinalista mentre que al Roland Garros arrib\xc3\xa0 a quarts de final, superada per Graf, que en fou la campiona. Junt a Hingis arrib\xc3\xa0 a la final de dobles per no superaren a les germanes Venus i Serena Williams. Pr\xc3\xa8viament s\'havien imposat a Indian Wells i Roma. A Eastbourne fou semifinalista i amb Hingis s\'imposaren en dobles. A Wimbledon va caure a quarta ronda contra Venus Williams. En dobles mixtos fou finalista junt a Jonas Bj\xc3\xb6rkman, derrotats per Leander Paes i Lisa Raymond. Posteriorment fou finalista junt a Ielena L\xc3\xadkhovtseva a Stanford. La bona temporada en dobles li proporcion\xc3\xa0 l\'oportunitat de participar en el WTA Tour Championships junt a Hingis, i gr\xc3\xa0cies a la vict\xc3\xb2ria final se situ\xc3\xa0 al capdamunt del r\xc3\xa0nquing de dobles en finalitzar la temporada. Ambdues van rebre el premi a la millor parella de l\'any i aprofitant els seus \xc3\xa8xits esportius i l\'atenci\xc3\xb3 medi\xc3\xa0tica es van autoanomenar les Spice Girls del tennis. En individuals tamb\xc3\xa9 disput\xc3\xa0 el WTA Tour Championships per\xc3\xb2 va caure en primera ronda contra Pierce i va acabar en la dotzena posici\xc3\xb3 del r\xc3\xa0nquing._NEWLINE_La temporada 2000 va comen\xc3\xa7ar amb la vict\xc3\xb2ria a Gold Coast en dobles junt a Julie Halard i arribant a semifinals a Sydney en individuals. A l\'Open d\'Austr\xc3\xa0lia nom\xc3\xa9s arrib\xc3\xa0 a quarta ronda i a semifinals en dobles. Malgrat no disputar cap final individual, arrib\xc3\xa0 a les semifinals de cinc torneigs m\xc3\xa9s: Scottsdale, Stanford, San Diego, Luxemburg, Leipzig. Amb aquests resultats es classific\xc3\xa0 per disputar la Copa Masters i acabar la temporada en el vuit\xc3\xa8 lloc del r\xc3\xa0nquing individual, la millor posici\xc3\xb3 en el r\xc3\xa0nquing individual de la seva carrera. En dobles femenins no aconsegu\xc3\xad els mateixos \xc3\xa8xits de la temporada pr\xc3\xa8via, va guanyar un total de sis torneigs junt a Halard (1), Zv\xc3\xa9reva (1) i Hingis (4) per\xc3\xb2 cap Grand Slam. Va poder arrodonir l\'any per\xc3\xb2 reeditant el t\xc3\xadtol de la Copa Masters per segon any consecutiu amb Hingis, i acabar en quarta posici\xc3\xb3 del r\xc3\xa0nquing de dobles.\n_START_SECTION_\nLesions i retirada (2001\xe2\x88\x922003)\n_START_PARAGRAPH_\nEls anys seg\xc3\xbcents estigueren marcats per les lesions, especialment per fissura al peu esquerre per la qual es va haver d\'operar i es va perdre mitja temporada 2001. Abans de la lesi\xc3\xb3 arrib\xc3\xa0 a quarts de final de l\'Open d\'Austr\xc3\xa0lia i s\'impos\xc3\xa0 a Sydney en dobles junt a Barbara Schett. Posteriorment fou finalista a T\xc3\xb2quio junt a Iroda Tulyaganova i tamb\xc3\xa9 a San Diego amb Hingis. Nom\xc3\xa9s aconsegu\xc3\xad un t\xc3\xadtol, a Moscou amb Hingis com a parella. A final de temporada va caure fins a les posicions 74 en individual i 26 en dobles._NEWLINE_Durant el 2002 va tornar a l\'\xc3\xa8xit amb un nou Grand Slam a l\'Open d\'Austr\xc3\xa0lia novament amb Hingis. Individualment fou finalista a Auckland, T\xc3\xb2quio, Acapulco i San Diego per\xc3\xb2 mai aconsegu\xc3\xad imposar-se en una final individual. Amb Hingis com a parella foren finalistes a Sydney i arribaren a quarts de final del US Open, mentre que amb Chanda Rubin foren semifinalistes a Wimbledon, i amb Janet Lee s\'imposaren en la final de Xangai. A final de temporada va escalar fins a les posicions 35 i 11 en individual i dobles respectivament._NEWLINE_Una successi\xc3\xb3 de lesions van impedir que disput\xc3\xa9s la majoria dels torneigs durant la primera meitat de la temporada 2003, i a causa del continu dolor a l\'esquena ja no va competir durant la segona meitat de l\'any. Finalment va decidir retirar-se definitivament del tennis professional en acabar la temporada. En aquest moment es trobava en les posicions 305 i 176 en individual i dobles respectivament._NEWLINE_La seva carrera va acabar sense haver obtingut cap t\xc3\xadtol individual malgrat disputar quatre finals. La seva millor posici\xc3\xb3 en el r\xc3\xa0nquing individual fou la vuitena per\xc3\xb2 generalment estigu\xc3\xa9 en el Top 20. Els seus resultats en dobles foren molt millors, amb un total de 16 t\xc3\xadtols amb dos destacats, les vict\xc3\xb2ries en l\'Open d\'Austr\xc3\xa0lia els anys 1999 i 2002, ambd\xc3\xb3s junt a Martina Hingis. En aquest cas va arribar al n\xc3\xbamero 1 del r\xc3\xa0nquing de dobles.\n_START_SECTION_\nExhibicions (2004\xe2\x88\x92present)\n_START_PARAGRAPH_\nK\xc3\xbarnikova no ha disputat cap partit m\xc3\xa9s en el circuit WTA des del 2003 per\xc3\xb2 ha seguit disputant partits d\'exhibici\xc3\xb3 per causes solid\xc3\xa0ries, ja sigui per ajudar a fundacions caritatives o per recaptar diners per l\'ajuda a v\xc3\xadctimes de desastres naturals. Actualment \xc3\xa9s membre de St. Louis Aces en el World Team Tennis (WTT), nom\xc3\xa9s en categoria de dobles._NEWLINE_El juny de 2010 es va reunir amb la seva parella de dobles, Martina Hingis, per tornar a participar en el tennis competitiu per primer cop en set anys, concretament a Wimbledon per competir en la categoria de veterans. Van debutar amb vict\xc3\xb2ria per\xc3\xb2 no van poder accedir a la final.'